VDSS sodba Psp 322/2012
Sodna praksa Višjega delovnega in socialnega sodišča, 2012-11-08

Ker je tožnik vlogo za dodelitev denarne socialne pomoči vložil dne 6. 12. 2006, mu denarna socialna pomoč pripada od 1. 1. 2007 dalje, to je s prvim dnem naslednjega meseca po vložitvi vloge. Tožnik zato neutemeljeno uveljavlja, da se mu denarna socialna pomoč dodeli že za čas od 1. 9. 2006 do 31. 12. 2006.

Pritožba se zavrne in se v izpodbijanem delu potrdi sodba sodišča prve stopnje.

Sodišče prve stopnje je delno ugodilo tožbenemu zahtevku tako, da je odpravilo odločbi tožene stranke št. ... z dne 18. 3. 2010 in št. ... z dne 10. 8. 2010. Odločilo je, da je tožnik upravičen do denarne socialne pomoči v višini 205,50 EUR mesečno za čas od 1. 1. 2007 in (pravilno: do) 13. 9. 2007. Kar je tožnik zahteval več in sicer priznanje denarne socialne pomoči v višini 205,50 EUR mesečno za čas od 1. 9. 2006 do 31. 12. 2006 in za dne 14. 9. 2007, je zavrnilo.

Zoper sodbo je pritožbo vložil tožnik. V pritožbi predlaga, da pritožbeno sodišče deloma odpravi tretji odstavek izreka izpodbijane sodbe in da se mu prizna pravica do denarne socialne pomoči tudi za čas od 1. 9. 2006 do 31. 12. 2006. Priglaša tudi stroške postopka. Iz obrazložitve pritožbe izhaja, da je prošnjo za dodelitev denarne socialne pomoči vložil že dne 21. 8. 2006 in sicer za čas od 1. 9. 2006 dalje. Meni, da so mu kršene pravice določene v zakonu o socialnem varstvu ter storjene krivice s strani posameznikov, ki jih navaja v pritožbi.

Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev o zadevi ter na podlagi pravilne uporabe materialnega prava, tudi pravilno razsodilo. Pri tem ni kršilo postopkovnih določb, na katere pritožbeno sodišče na podlagi 2. odstavka 350. člena Zakona o pravdnem postopku (ZPP, Ur. l. RS, št. 26/99 s spremembami) pazi po uradni dolžnosti.

Sodišče prve stopnje je presojalo drugostopenjsko odločbo tožene stranke št. ... z dne 10. 8. 2010, s katero je bila zavrnjena tožnikova pritožba vložena zoper prvostopenjsko odločbo št. ... z dne 18. 3. 2010. Z navedeno odločbo je tožena stranka odločila, da je tožnik upravičen do denarne socialne pomoči v višini 205,50 EUR mesečno za čas od 1. 1. 2007 do 30. 6. 2007.

Iz izreka izpodbijane sodbe izhaja, da je tožnik upravičen do denarne socialne pomoči v višini 205,50 EUR mesečno, ne samo za obdobje od 1. 1. 2007 do 30. 6. 2007 kot je to odločila tožena stranka, temveč tudi za obdobje od 1. 7. 2007 do 13. 9. 2007. Glede na pritožbene navedbe je v zadevi sporna odločitev sodišča prve stopnje, da se zavrne tožnikov zahtevek, da se mu denarna socialna pomoč prizna tudi za obdobje od 1. 9. 2006 do 31. 12. 2006.

Iz dokumentacije v spisu je razvidno, da je tožena stranka odločitev sprejela upoštevaje pravnomočno sodbo Ps 562/2008 z dne 13. 1. 2010. Iz izreka navedene sodbe, ki se nahaja v dokumentaciji upravnega spisa izhaja, da je sodišče ugotovilo, da je tožnik dne 6. 12. 2006 izpolnjeval pogoje za dodelitev denarne socialne pomoči. Toženi stranki je sodišče naložilo, da o trajanju in višini denarne socialne pomoči odloči s posebno odločbo. Iz obrazložitve navedene sodbe izhaja, da je bila za presojo odločilna vloga tožnika, ki jo je na Centru za socialno delo A. vložil dne 6. 12. 2006. Navedena vloga se tudi nahaja v dokumentaciji upravnega spisa.

Zakon o socialnem varstvu (ZSV, Ur. l. RS, št. 54/92 s spremembami), ki je veljal v spornem odboju, je v 1. odstavku 34. člena določal, da denarna socialna pomoč upravičencu pripada od prvega dne naslednjega meseca po vložitvi vloge.

Ker je bila v sporni zadevi vloga vložena dne 6. 12. 2006, to pomeni, da tožniku pripada pravica do denarne socialne pomoči s prvim dnem naslednjega meseca po vložitvi vloge, torej s 1. 1. 2007 dalje, kot je to tudi odločila tožena stranka. Za priznanje pravice za čas od 1. 9. 2006 do 31. 12. 2006, tako ni nobene pravne podlage, kar pomeni, da je sodišče prve stopnje zahteve za priznanje denarne socialne pomoči za navedeno obdobje utemeljeno zavrnilo. Za odločitev o zadevi tudi niso odločilne morebitne prejšnje vloge, na katere se v pritožbi sklicuje tožnik. Že na glavni obravnavi je namreč tožnik pojasnil, da je sicer prej tudi že vlagal vloge, vendar pa zavrnilnih odločb ni izpodbijal. Kot že obrazloženo, pa je za rešitev v sporni zadevi odločilna vloga, ki je bila pri prvostopenjskem organu (Centru za socialno delo) vložena dne 6. 12. 2006, kajti v zvezi z navedeno vlogo je sodišče izdalo pravnomočno sodbo Ps 562/2008 z dne 13. 1. 2010, na podlagi naveden sodbe pa je tožena stranka tudi odločila o priznanju pravice do denarne socialne pomoči za čas od 1. 1. 2007 dalje.

Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

Ker tožnik s pritožbo ni uspel je pritožbeno sodišče na podlagi 1. odstavka 165. člena ZPP v zvezi z 1. odstavkom 154. člena ZPP odločilo, da tožnik sam trpi svoje stroške postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.